text: Drabssigtede fængslet i fire uger
  23 december 2010 kl. 15.05
  To mænd på 39 og 49 år blev torsdag varetægtsfængslet i fire uger. De er begge sigtet for drabet på Adnan Jakupovic, 27, år, i Horsens i går.
  De sigtede - en onkel og nevø - nægter sig skyldige, og de har kæret varetægtsfængslingen.
  Adnan Jakupovic blev dræbt med et enkelt skud i brystet. Han blev skudt i en beboelsesejendom, og han faldt om, da han var kommet ned på Smedegade. Han var død ved ankomsten til sygehuset.
  
  Kriminel fortid
  Den dræbte og de to drabssigtede har en kriminel fortid.
  Adnan Jakupovic fra Vejle var mistænkt for at stå bag et groft hjemmerøveri mod en 67-årig mand i Horsens i mandags. Manden blev truet med en pistol og frarøvet 30.000 kroner.
  Motivet til drabet på Adnan Jakupovic kendes endnu ikke.
  Dørene til grundlovsforhøret blev lukket af hensyn til den videre efterforskning, da sigtelserne var læst op.
  